REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/23-20

28. januar 2020. godine

B e o g r a d

ZAPISNIK

SA 74. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 28. JANUARA 2020. GODINE

Sednica je počela u 12,00 časova.

 Sednici je predsedavao dr Aleksandar Martinović, predsednik Odbora.

Sednici su prisustvovali članovi Odbora: dr Darko Laketić, Veroljub Matić (pristupio sednici u toku usvajanja zapisnika), dr Dragana Barišić, Dušica Stojković, Marko Zeljug, Branimir Jovanović, Nemanja Šarović (napustio sednicu po završetku glasanja o tačkama 4.- 6. dnevnog reda sednice) i Momo Čolaković.

Sednici su prisustvovali i zamenici članova Odbora: Žarko Bogatinović, zamenik Aleksandra Markovića, Stefana Miladinović, zamenik Đorđa Milićevića i Vojislav Vujić, zamenik Petra Petrovića.

Sednici je prisustvovao i Dubravko Bojić, narodni poslanik koji nije član Odbora (napustio sednicu po završetku glasanja po tačkama 1.-3. dnevnog reda sednice).

Sednici su, na poziv predsednika Odbora, prisustvovali i Vladimir Antonijević, predsednik Komisije za kontrolu državne pomoći i Ljiljana Blagojević, zamenik predsednika Komisije za kontrolu državne pomoći; Milica Stanković, rukovodilac Sektora za normativno-pravne, kadrovske i opšte poslove Komisije za zaštitu konkurencije; dr Duško Pejović, predsednik Državne revizorske institucije i dr Radojka Veljić, načelnik Službe za ljudske resurse Državne revizorske institucije.

Sednici nisu prisustvovali članovi Odbora: Aleksandar Marković, Đorđe Milićević, prof. dr Vojislav Šešelj, Tatjana Macura, Goran Ćirić, Petar Petrović, Nenad Konstantinović i Nenad Čanak.

Predsednik Odbora je obavestio članove i zamenike članova Odbora da je na osnovu člana 82, člana 92. stav 2, člana 192. st. 2. i 3. i člana 193. Poslovnika Narodne skupštine, podneo predlogda Odbor obavi zajednički jedinstveni pretres o tačkama 1, 2. i 3. predloženog dnevnog reda, kao i zajednički jedinstveni pretres o tačkama 4, 5. i 6. predloženog dnevnog reda.

Na predlog predsednika, Odbor je većinom glasova prihvatio predlog za obavljanje zajedničkih jedinstvenih pretresa.

 Na predlog predsednika, Odbor je većinom glasova utvrdio sledeći

D n e v n i r e d:

- usvajanje zapisnika sa 73. sednice Odbora -

1. Razmatranje Zahteva Komisije za kontrolu državne pomoći za davanje saglasnosti za zasnivanje radnog odnosa sa novim licima i dodatno radno angažovanje (21 Broj:112-54/20 od 13. januar 2020. godine);
2. Razmatranje Zahteva Komisije za zaštitu konkurencije za davanje saglasnosti za zasnivanje radnog odnosa sa novim licima (21 Broj:02-58/20 od 14. januara i od 21. januara 2020. godine);
3. Razmatranje Zahteva Državne revizorske institucije za davanje saglasnosti za zasnivanje radnog odnosa sa novim licima (21 broj: 112-106/20 od 22. januara 2020. godine);
4. Razmatranje Zahteva Dejana Markovića, člana Upravnog odbora Regulatorne agencije za elektronske komunikacije i poštanske usluge, za davanje pozitivnog mišljenja za vršenje druge javne funkcije (21 Broj: 02-26/20 od 8. januara 2020. godine);
5. Razmatranje Zahteva Mome Čolakovića, narodnog poslanika, za davanje saglasnosti za obavljanje drugog posla (21 broj 02-82/20 od 20. januara 2020.godine);
6. Razmatranje Zahteva dr Aleksandra Martinovića, narodnog poslanika, za davanje pozitivnog mišljenja za vršenje druge javne funkcije (21 Broj: 02-117/20 od 22. januara 2020. godine);
7. Razmatranje Izveštaja Upravnog odbora Eparhije raško-prizrenske o pravdanju sredstava uplaćenih na račun Eparhije na ime pomoći narodnim kuhinjama na Kosovu i Metohiji (21 Broj: 120-112/19-4 od 12. decembra 2019. godina).

Pre prelaska na rad po utvrđenom dnevnom redu, Odbor je većinom glasova, bez primedaba, usvojio zapisnik sa 73. sednice Odbora.

**Prva-treća tačka dnevnog reda**: Razmatranje Zahteva Komisije za kontrolu državne pomoći za davanje saglasnosti za zasnivanje radnog odnosa sa novim licima i dodatno radno angažovanje; Razmatranje Zahteva Komisije za zaštitu konkurencije za davanje saglasnosti za zasnivanje radnog odnosa sa novim licima; Razmatranje Zahteva Državne revizorske institucije za davanje saglasnosti za zasnivanje radnog odnosa sa novim licima

U skladu sa usvojenim predlogom predsednika Odbora, o navedenim tačkama utvrđenog dnevnog reda sednice Odbor je vodio zajednički jedinstveni pretres.

Predsednik Odbora je obavestio članove i zamenike članova Odbora da su, imajući u vidu da je članom 4. stav 2. Zakona o izmenama i dopunama Zakona o budžetskom sistemu za korisnike javnih sredstava produžena zabrana zasnivanja radnih odnosa sa novim licima radi popunjavanja slobodnih, odnosno upražnjenih radnih mesta do 31. decembra 2020. godine, zahteve za dobijanje saglasnosti za zapošljavanje sa novim licima podneli: Komisija za kontrolu državne pomoći, Komisija za zaštitu konkurencije i Državna revizorska institucija.

Predsednik Odbora podsetio je članove i zamenike članova Odbora da je odredbom člana 6. stav 3. Zakona o izmenama i dopunama Zakona o budžetskom sistemu („Službeni glasnik RS“, broj 108/13) propisano da se radni odnos sa novim licima, odnosno angažovanje lica po ugovoru o delu, po ugovoru o privremenim i povremenim poslovima, preko omladinske i studentske zadruge, kao i angažovanje lica po drugim osnovama u Narodnoj skupštini i nezavisnim državnim organima i organizacijama iz stava 1. tog člana Zakona koje bira Narodna skupština, može zasnovati, odnosno lica angažovati uz saglasnost odbora Narodne skupštine nadležnog za adminstrativno-budžetska pitanja; da je Odbor na 13. sednici doneo Odluku o postupku za pribavljanje saglasnosti za zasnivanje radnog odnosa sa novim licima i dodatno radno angažovanje u službama Narodne skupštine i nezavisnih državnih organa i organizacija 21 Broj: 112-2043/14 od 20. juna 2014. godine; da je tačkom 2. st.1. i 2. Odluke, propisano da korisnik javnih sredstava podnosi Odboru zahtev za zasnivanje radnog odnosa sa novim licima radi popunjavanja slobodnih, odnosno upražnjenih radnih mesta, u smislu člana 6. Zakona o izmenama i dopunama Zakona o budžetskom sistemu, odnosno zahtev za angažovanje lica po osnovu ugovora o delu, ugovora o povremenim i privremenim poslovima.

U nastavku sednice, predstavnici nezavisnih državnih organa su obrazlagali svoje zahteve, nakon čega su članovi Odbora postavljali pitanja.

Vladimir Antonijević, predsednik Komisije za kontrolu državne pomoći, je istakao da je Komisija novoosnovana, samostalna i nezavisana organizacija, koja je polaganjem zakletve predsednika i članova Komisije, formalno otpočela sa radom 30. decembra 2019. godine; da je Odbor za finansije, republički budžet i kontrolu trošenja javnih sredstava dao saglasnost na Predlog Finansijskog plana Komisije za 2020. godinu, kao i na akt o sistematizaciji kojim je sistematizovano 27 radnih mesta; da je u cilju otpočinjanja rada Komisije, koja iz pomenutog razloga nema ni jednog zaposlenog, neophodno najpre angažovati 11 lica po osnovu ugovora o delu, odnosno ugovora o privremenim i povremenim poslovima. Pojasnio je da se zahtev za zasnivanje radnog odnosa sa novim licima odnosi na jednog državnog službenika na položaju u II platnoj grupi; dva kontrolora; tri viša analitičara; tri analitičara; dva viša savetnika; jednog samostalnog savetnika; tri referenata, kao i da će manji, neophodan broj zaposlenih, biti preuzet iz Ministarstva finansija - Odeljenja za kontrolu državne pomoći, kao i da su za traženi broj lica, obezbeđena finansijska sredstva.

Milica Stanković, rukovodilac Sektora za normativno-pravne, kadrovske i opšte poslove Komisije za zaštitu konkurencije, je navela da je u Komisiji trenutno zaposleno 53 lica, da radni odnos miruje za troje lica, da su iz reda Službe tri lica izabrana za članove Saveta Komisije, te da je iz tih razloga, radi obavljanja poverenih poslova, neophodno popunjavanje slobodnih radnih mesta, sa sedam novih lica, kako je i obrazloženo u podnetom zahtevu.

dr Duško Pejović, predsednik Saveta Državne revizorske institucije, je istakao da se podneti zahtev odnosi na prijem 38 novih lica od kojih je za 13 lica javni konkurs raspisan u prošloj godini a koji bi trebalo da se okonča u ovoj; da je za 25 izvršilaca potrebno raspisati javni konkurs u ovoj godini, da je od traženih novozaposlenih 37 sa visokom stručnom spremom, a jedno lice sa srednjom; da je trenutno u DRI zaposleno 308 lica od sistematizovanih 431 izvršioca, tako da je trenutna popunjenost radnih meta u DRI 71,5%, s tim da bi sa navedenim prijemom, popunjenosti radih mesta u Instituciji iznosila 80%.

Takođe je istakao da se popunjavanje slobodnih radnih mesta sa navedenim brojem izvršilaca uklapa sa sredstvima koja su DRI odobrena Zakonom o budžetu za 2020. godinu, da je Ministarstvo finansija dalo saglasnost na Predlog kadrovskog plana DRI za 2020. godinu, kao i da su ispunjeni uslovi propisani Zakonom o državnim službenicima (radna mesta su predviđena Pravilnikom o unutrašnjoj organizaciji i sistematizaciji radnih mesta, a popunjavanje istih uklapa sa kadrovskim planom DRI za 2020. godinu).

U diskusiji je učestvovao Nemanja Šarović, član Odbora, koji je predsednika DRI upitao iz kojih razloga nije izvršeno popunjavanje slobodnih radnih mesta u punom obimu, s obzirom na to da je po njegovom mišljenju izuzetno važno da DRI funkcioniše u punom kapacitetu kako bi mogla da kontroliše što veći broj subjekata na svim nivoima vlasti, posebno imajući u vidu da je DRI, prema objavljenim izveštajima, utvrdila nenamensko i suprotno zakonu trošenje javnih sredstava kontrolisanih subjekata.

Predsednik DRI je odgovarajući na postavljeno pitanje istakao da popunjavanje slobodnih radnih mesta nije pitanje samo jedne godine, već traje od osnivanja DRI; da Institucija ima i odliv kadrova, navevši da je u 2018. godini 16 lica prekinulo radni odnos, da je u 2019. godini devetoro lica otišlo u penziju a jedno je sporazumno prekinulo radni odnos, a napomenuo je i da je promena propisa u prošloj godini direktno uticala da se opreznije pristupi popunjavanju radnih mesta proveravanjem kompetencija prijavljenih kandidata, kao i da je štrajk u poštama uticao na kašnjenje u dostavi dokumenata, te da očekuje da konkurs koji je raspisan u septembru 2019. godine, bude okončan u ovoj godini, već naredne nedelje.

U skladu sa članom 157. stav 2. Poslovnika Narodne skupštine, Odbor je o svakom zahtevu odlučivao posebno, i to:

1) Na predlog predsednika, Odbor je većinom glasova usvojio Predlog zaključka o davanju saglasnosti Komisiji za kontrolu državne pomoći za zasnivanje radnog odnosa na neodređeno vreme sa 15 novih lica, i za dodatno radno angažovanje 11 lica po osnovu ugovora o privremenim i povremenim poslovima i ugovora o delu, iz tačke 1. dnevnog reda;

2) Na predlog predsednika, Odbor je većinom glasova usvojio Predlog zaključka o davanju saglasnosti Komisiji za zaštitu konkurencije za zasnivanje radnog odnosa sa sedam novih lica, iz tačke 2. dnevnog reda;

3) Na predlog predsednika, Odbor je jednoglasno usvojio Predlog zaključka o davanju saglasnosti Državnoj revizorskoj instituciji za zasnivanje radnog odnosa sa 38 novih lica, iz tačke 3 dnevnog reda.

**Četvrta-šesta tačka dnevnog reda**: Razmatranje Zahteva Dejana Markovića, člana Upravnog odbora Regulatorne agencije za elektronske komunikacije i poštanske usluge, za davanje pozitivnog mišljenja za vršenje druge javne funkcije; Razmatranje Zahteva Mome Čolakovića, narodnog poslanika, za davanje saglasnosti za obavljanje drugog posla; Razmatranje Zahteva dr Aleksandra Martinovića, narodnog poslanika, za davanje pozitivnog mišljenja za vršenje druge javne funkcije;

Predsednik Odbora obavestio je članove i zamenike članova Odbora da su zahteve za davanje pozitivnog mišljenja za vršenje druge javne funkcije, odnosno drugog posla, podneli Prof. dr Dejan Marković, član Upravnog odbora Regulatorne agencije za elektronske komunikacije i poštanske usluge, za vršenje funkcije člana Saveta Saobraćajnog fakulteta Univerziteta u Beogradu; Momo Čolaković, narodni poslanik, za obavljanje posla predsednika Udruženja penzionera Grada Novog Sada; Aleksandar Martinović, narodni poslanik, za obavljanje funkcije člana Saveta Univerziteta u Prištini sa privremenim sedištem u Kosovskoj Mitrovici.

U skladu sa usvojenim predlogom predsednika, Odbor je o navedenim tačkama utvrđenog dnevnog reda sednice vodio zajednički jedinstveni pretres.

U diskusiji su učestvovali Nemanja Šarović, Aleksandar Martinović, Moma Čolaković, Darko Laketić i Vojislav Vujić.

Nemanja Šarović, član Odbora, je povodom podnetih zahteva narodnih poslanika Mome Čolakovića i Aleksandra Martinovića, istakao da su isti podneti nakon isteka roka koji je propisan članom 28. stav 4. Zakona o Agenciji za borbu protiv korupcije i upitao da li iz tog razloga isti mogu biti razmatrani, odnosno da li Odbor uopšte može da д̂a tražene saglasnosti i napomenuo da će glasati protiv navednih predloga. Naveo je i da predsednik Odbora već obavlja više funkcije za koje prima „apanaže“.

Predsednik Odbora je povodom iznetih tvrdnji N. Šarovića dao sledeće napomene: prvu, da se u pravu rokovi računaju od dana prijema rešenja o postavljenju ili imenovanju i da rešenje Vlade o njegovom imenovanju još uvek nije primio, tako da je iz tog razloga njegov zahtev formalno pravno preuranjen; druga napomena se odnosi na to da funkciju člana Saveta Univerziteta u Prištini obavlja bez naknade, kao i svi drugi članovi Saveta, jer se radi o neplaćenoj funciji. U vezi sa ostalim navodima koje je izneo N. Šarović, istakao je da je to sve deo politike na koju imenovani narodni poslanik ima pravo, ali da broj tzv. „apanaža“ nije dobro izbrojao, jer ako neko prima platu to onda nije apanaža; ko radi i u radnom je odnosu - to nije funkcija, već radni odnos, da ima pravo da se opredeli gde će biti u radnom odnosu, da u Narodnoj skupštini nije u radnom odnosu, te da sa tog aspekta ne vidi koji je zakon prekršen.

Momo Čolaković, član Odbora, je povodom navoda N. Šarovića istakao da je iznenađen njegovim načinom obraćanja i diskusijom u kojoj se poziva na Zakon koji ili ne poznaje ili je samo izneo one članove Zakona koji mu odgovaraju. Podvukao je da je izabran za predsednika Udruženja penzionera Grada Novog Sada, da to nije javna funkcija, da je obavlja volonterski, bez naknade, i da je funkcija narodnog poslanika jedina funkcija koju obavlja. Zamolio je članove Odbora da prihvate njegov zahtev kako bi mogao da od Agencije dobije zvanično objašnjenje da u konkretnom slučaju predsednik Udruženja penzionera Grada Novog Sada nije javna funcija, da nema privilegije i da ne prima naknadu za taj rad.

Darko Laketić, član Odbora, ne želeći da ulazi u diskusiju o formalno-pravnim elementima podnetih zahteva, istakao je da je suština u tome da je funkcija člana Saveta Univerziteta u Prištini značajna funkcija na državnom nivou; da Srbija nema mnogo ljudi koji bi mogli da je obavljaju, da je imenovani kredibilna osoba, sa dugogodišnjim pedagoškim iskustvom i da je potrebno Savetu i Univerzitetu na Kosovu i Metohiji dati punu podršku, s obzirom na to da ih u njihovom radu očekuju velika iskušenja. Zapitao je ako se izneta zamerka N. Šarovića odnosi na to što A. Martinović radi, u čemu je onda smisao diskusije.

Nadovezujući se na izlaganje D. Laketića, Vladimir Vujić, zamenik člana Odbora, je

istakao da se zalaže za one koji rade i primaju platu, a ne za one koji ne rade a primaju platu i ukazao predsedniku Odbora da je po njegovom mišljenju, pre otvaranja diskusije, trebalo da obrazloži zahteve na način na koji je to sada učinio, kao i da će glasati za sva tri zahteva i istakao da Odbor daje prethodno mišljenje a Agencija za borbu protiv korupcije donosi konačnu odluku.

U nastavku diskusije, Nemanja Šarović, član Odbora, povodom zahteva M. Čolakovića je rekao da isti, ako se već ne radi o javnoj funkciji, nije ni trebalo da bude podnet, niti da se nađe na dnevnom redu sednice. Osporavajući izlaganje D. Laketića, naveo je da se ne radi o moralnom kredibilitetu već o političkoj pripadnosti onih koji su u Savetu.

Zaključujući diskusiju, predsednik Odbora je ponovio da u konkretnom slučaju nema nikakve bahatosti niti kršenja zakona, upućujući one koji ne poznaju odredbe Zakona o opštem upravnom postupku da se upoznaju sa njima, posebno kada teku rokovi i kada se u upravnom postupku vrše određene pravne radnje koje proizvode određena pravna dejstva.

Odbor je u skladu sa članom 157. stav 2. Poslovnika Narodne skupštine, o svakom zahtevu odlučivao posebno.

Na predlog predsednika, Odbor je većinom glasova dao pozitivno mišljenje prof. dr Dejanu Markoviću, da uz funkciju člana Upravnog odbora Regulatorne agencije za elektronske komunikacije i poštanske usluge može da vrši i funkciju člana Saveta Saobraćajnog fakulteta Univerziteta u Beogradu, iz tačke 4. dnevnog reda;

Na predlog predsednika, Odbor je većinom glasova dao pozitivno mišljenje Momi Čolakoviću, da uz funkciju narodnog poslanika obavlja posao predsednika Udruženja penzionera Grada Novog Sada, iz tačke 5. dnevnog reda.

Odbor je takođe, većinom glasova, dao pozitivno mišljenje predsedniku Odbora Aleksandru Martinoviću, da uz funkciju narodnog poslanika može da vrši i funkciju člana Saveta Univerziteta u Prištini sa sedištem u Kosovskoj Mitrovici, iz tačke 6. dnevnog reda.

**Sedma tačka dnevnog reda**: Razmatranje Izveštaja Upravnog odbora Eparhije raško-prizrenske o pravdanju sredstava uplaćenih na račun Eparhije na ime pomoći narodnim kuhinjama na Kosovu i Metohiji;

Predsednik Odbora obavestio je članove i zamenike članova Odbora da je Upravni odbor Eparhije raško-prizrenske dostavio Izveštaj o pravdanju sredstava koja je Odbor 2. jula 2019. godine iz sredstava Fonda solidarnosti uplatio kao pomoć narodnim kuhinjama na Kosovu i Metohiji, u ukupnom iznosu od 76.732,60 dinara, kao i da je Odbor obavešten da je novac upotrebljen za kupovinu kuhinjske soli, koja je rasporđena narodnim kuhinjama, ali i porodicama koje žive u najudaljenijim sredinama na Kosovu i Metohiji, u vidu humanitarnih paketa, o čemu su dostavljeni računi.

Diskusije nije bilo.

Na predlog predsednika, Odbor je jednoglasno prihvatio Izveštaj Upravnog odbora Eparhije raško-prizrenske o pravdanju sredstava uplaćenih na račun Eparhije na ime pomoći narodnim kuhinjama na Kosovu i Metohiji.

\* \* \*

Sednica je završena u 12,50 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

Svetlana Dedić dr Aleksandar Martinović